Colours of India – kleurvolle nuus
Gepubliseer op 05 Mei 2022
'n Nuwe deel van hierdie bediening is 'n leersentrum vir jong kinders. Ons sendeling, Louisa Ambati het 'n leersentrum begin onder jong, minderbevoorregte kinders van die Yenadi stam.
Aanvanklik het ons met tien kinders begin en tans is daar vyf-en-dertig kinders wat op 'n gereelde basis hierdie lesse gretig bywoon. Ons bereik ook ouers en grootouers deur hierdie lesse en dit is so lekker om te sien hoe opgewonde die kinders is om daagliks daar te wees. Ons leer vir hulle basiese lees, skryf en getal-vaardighede wat hulle sal toerus om in die wêreld te funksioneer en sukses te bereik. Daar is selfs oumas wat al saam met hul kleinkinders vir die eerste keer in hul lewens die geleentheid gekry het om te leer lees en skryf.
Deur skolastiese ondersteuning te bied vir leerders (veral meisies) wat nie andersins skool sou bywoon nie, maak ons nuwe deure oop vir hul toekoms. Ons bring ook die boodskap van Christus deur Bybelstories te vertel, Bybel-liedjies te sing en Jesus se omgee liefde te demonstreer aan die kinders. Die projek het die afgelope jaar 2 170 mense bereik met verskeie bedieningsinisiatiewe.